洗馬次十一兄之道韻
作者：晁沖之
朝代：宋

paragraphs: 霸橋春水波鱗鱗，橋邊結束何圉人。
解鞍傍水入洗馬，飛龍九尺凌漪淪。
風鬃霧鬣才一沐，玉花照影光滿身。
月題卻貫黄金勒，更覺閃艷開精神。
主人貴想不必問，特賜內廄天麒麟。
即今此物亦安用，燕山萬里胡無塵。
嫖姚功高自不出，長鳴但踏城西春。
君不見少陵時已無伯樂，尚有曹將軍寫真。